
הצעת חוק נושאי מישרה שיפוטית (שיקול דעת של חברי ועדה לבחירת נושאי מישרה שיפוטית) (תיקוני חקיקה), התשס"ד2004-
אישור לקריאה שניה ושלישית - דיון והצבעה



היו"ר מיכאל איתן:	שלום לכולם. אנחנו דנים עכשיו בהצעת חוק 	נושאי מישרה שיפוטית (שיקול דעת של חברי ועדה לבחירת נושאי מישרה שיפוטית). 

החוק הזה עבר בקריאה ראשונה, אנחנו צריכים להכין אותו לקריאה שניה ושלישית. אני אקרא את החוק ואני אשמע אם יש השגות ולפי היכולת נתקדם. אני מבין שהחוק זכה לברכתה של הממשלה.

רוני בראון:	הוא עבר טרומית וראשונה בלא התנגדות. 

היו"ר מיכאל איתן:	תיקון חוק בתי המשפט. 1. בחוק בתי המשפט 	(נוסח משולב) התשמ"ד1984-, אחרי סעיף 6 יבוא:
"6א. חברי הועדה לבחירת שופטים יפעלו בהצבעתם על פי שיקול דעתם, ולא יהיו מודרכים על ידי החלטות הגוף שמטעמו הם חברים בועדה". 

תיקון לחוק הדיינים. 2. בחוק הדיינים התשט"ו1955-, אחרי סעיף 6א יבוא:
"6ב. חברי ועדת המינויים יפעלו בהצבעתם, על פי שיקול דעתם, ולא יהיו מודרכים על ידי החלטות הגוף שמטעמו הם חברים בועדה".

3. בחוק הקאדים, התשכ"א1961-, אחרי סעיף 4א יבוא:
"4ב. חברי ועדת המינויים יפעלו בהצבעתם, על פי שיקול דעתם, ולא יהיו מודרכים על ידי החלטות הגוף שמטעמו הם חברים בועדה".

4. בחוק בתי הדין הדתיים הדרוזיים, התשכ"ג1962-, אחרי סעיף 11א יבוא:
"11ב. חברי ועדת המינויים יפעלו בהצבעתם, על פי שיקול דעתם, ולא יהיו מודרכים על ידי החלטות הגוף שמטעמו הם חברים בועדה".

5. בחוק השיפוט הצבאי, התשט"ו1955-, אחרי סעיף 187א יבוא:
"187ב. חברי ועדת הבחירה יפעלו בהצבעתם, על פי שיקול דעתם, ולא יהיו מודרכים על ידי החלטות הגוף שמטעמו הם חברים בועדה".

משפט המפתח הוא, חברי הועדה, זה ברור, לבחירת שופטים וגם ועדת מינוי קאדים וכו', ברור, יפעלו בהצבעתם, מה זאת אומרת יפעלו בהצבעתם, למה לא יצביעו?

תמי סלע:	זה אותו דבר, מה ההבדל? ההבדל בעברית. 

היו"ר מיכאל איתן:	אני לא יודע מה זה יפעלו בהצבעתם, יצביעו אני 	יודע מה זה, יפעלו בהצבעתם אני לא יודע.

תמי סלע:	עפ"י שיקול דעתם. יצביעו על זה. 

היו"ר מיכאל איתן:	יצביעו עפ"י שיקול דעתם, אז למה אנחנו צריכים 	יפעלו בהצבעתם. 

תמי סלע:	זה בטח תיקון של נוגה. 

יהושע שופמן:	בנוסח קודם היה כתוב יפעלו בכהונתם זו ואז 	בדיבור, 

קריאה:	היה כתוב יפעלו והוספנו את המילה להצביע. 

היו"ר מיכאל איתן:	אפשר להוריד את ה-יפעלו, זה מיותר. 

תמי סלע:	אז יצביעו עפ"י שיקול דעתם?

היו"ר מיכאל איתן:	יצביעו, לא יפעלו, בשביל מה צריך יפעלו. 

רוני בראון:	לדעתי צריך להוסיף, הם לא יהיו מופעלים 	בהצבעתם, הם יפעלו בהצבעתם. 

היו"ר מיכאל איתן:	יצביעו עפ"י שיקול דעתם, זה יותר טוב. יצביעו 	עפ"י שיקול דעתם, למה לך להכניס, אתה רוצה שהם לא יצביעו אלא עפ"י שיקול דעתם, המוסיף גורע בסוף. יצביעו עפ"י שיקול דעתם. ולא יהיו מודרכים ע"י החלטות הגוף שמטעמו הם חברים.

קריאה:	בועדה. 

היו"ר מיכאל איתן:	בועדה, בסדר. עכשיו יש לנו כאן שתי בעיות.

קריאה:	מה זה לא יהיו מודרכים?

היו"ר מיכאל איתן:	המילה מודרכים,

קריאה:	מישהו מהסיעה בא ואומר תשמע, הסיעה חושבת 	א' ב', אסור לו לשמוע? 

קריאה:	ישמע אבל לא יקבל את זה כציווי. 

קריאה:	אם היית אומר שאסור לדבר.

רוני בראון:	אני לא אמרתי, אני לא אומר, אני לא יכול לשלול 	התייעצות. 

היו"ר מיכאל איתן:	השאלה היא אחרת, אתה צריך לדעתי בניסוח, 	אנחנו צריכים לחפש מוצא לדבר נוסף. לא יהיו מודרכים ע"י החלטות הגוף שמטעמו הם חברים בועדה, כאילו שמטעם גוף אחר הם כן יכולים להיות מודרכים? אתה לא רוצה שהם יבואו עם איזה שהיא אידאה פיקס.

רוני בראון:	לא, החלטה מבית, החלטה סקטוריאלית. 

היו"ר מיכאל איתן:	אבל הניסוח, הבעיה היא בניסוח. מה אנחנו רוצים 	אנחנו יודעים.

רוני בראון:	הניסוח בסדר גמור, אני לא רואה בעיה בניסוח, 	הניסוח הוא מצויין. 

היו"ר מיכאל איתן:	ואם הם יהיו מודרכים ע"י החלטות של גופים 	אחרים זה בסדר? 

רוני בראון:	זה לא. 

היו"ר מיכאל איתן:	אני חבר מטעם לשכת עוה"ד ואני בא לישיבה של 	הועדה ואני לא פועל עפ"י מה שלשכת עוה"ד אמרו לי אבל אני פועל מטעם מרכז מפלגת העבודה שאני חבר שם. זה יכול לקרות. חברי כנסת, הם באים, הם לא מטעם הכנסת, הם לא יקבלו הדרכה מטעם הכנסת, אבל מטעם גוף אחר מותר להם?

תמי סלע:	אז תכתוב הגוף שבו הם חברים או גוף אחר. 

יהושע שופמן:	העיקרון הזה כתוב בפסיקה. אתה מצביע על 	הקושי שמעבירים עיקרון כללי לחקיקה ולכן כשלעצמנו בממשלה לא חשבנו ליזום תיקון כזה כי הדברים כבר,

היו"ר מיכאל איתן:	אבל אנחנו כבר פה.

יהושע שופמן:	אתה ממחיש שכאשר מנסים להשיג בחקיקה דבר 	מסויים אתה לפעמים מסתבך בדברים אחרים. זה וודאי לא הזדמנות להגיע לכל המשפט המינהלי בסעיף החקיקה. אני לא הייתי מתחיל להחליט את זה. 

היו"ר מיכאל איתן:	אז נשאיר את זה כך. 

תמי סלע:	בדברי ההסבר כן נאמר שזה נגזר מהעיקרון הכללי 	של שיקול הדעת העצמאי. 

רוני בראון:	אני העתקתי את זה ממה שנקבע בפסיקה בבג"צ 	לפני עשרים שנה וזה נראה לי הכי רך, הכי פחות מתריס, הכי פחות מניפולטיבי. 

קריאה:	יש סנקציה?

רוני בראון:	אין סנקציה. אני סומך על שופטים ועל חברי 	הועדה לבחירת שופטים שהם לא יפרו את זה. 

היו"ר מיכאל איתן:	אני חשבתי שהיה צריך להיות שהם יפעלו 	בהצבעתם עפ"י שיקול דעתם ולא יהיו מודרכים, אני לא מנסח, ע"י שיקולים של כל גורם חיצוני אחר. 

רוני בראון:	למה לא, אם היה למשל דיון,

היו"ר מיכאל איתן:	מודרך, לא התחשבו, להתחשב מותר להם, מותר 	להם לשמוע, הם חייבים לשמוע, אבל אסור להם להיות מודרכים.

רוני בראון:	אני חושב שזה נוסח ראוי כי אני אמרתי שאני לא 	עושה פה אנדוקרינציה ואני לא עושה פה איזה שהוא תהליך שיקוף של תהליך עיבוד ההחלטות של חבר בועדה לבחירת שופטים. אני אומר אדוני, אם יש מצב שיש הצבעה סקטוריאלית, את זה אני רוצה למנוע. וזה מה שמונע החוק הזה, הוא אומר את זה ברחל ביתך הקטנה, אסור הצבעה סקטוריאלית. אם הייתי יכול לנסח את החוק בשלוש מילים הייתי אומר, איסור הצבעה סקטוריאלית. לא באים עם פתק מהמשרד שבו הם עובדים. 

היו"ר מיכאל איתן:	לא רק שבו הם עובדים, עם שום פתק לא באים. 

רוני בראון:	עזוב אותי, לא איכפת לי מזה. 

יהושע שופמן:	אז אם ככה תשים את הנקודה אחרי שיקול דעתם.

תמי סלע:	עפ"י שיקול דעתם בלבד. 

רוני בראון:	אז לא עשית כלום. 

יהושע שופמן:	אבל זה מה שהיו"ר רוצה. 

רוני בראון:	אם אתה אומר עפ"י שיקול דעתם, הם אומרים לך 	בסדר, שיקול דעתי זה מה שהחברים שלי החליטו בישיבה. 

היו"ר מיכאל איתן:	זה זכותם דרך אגב. 

אופיר פינס-פז:	אני רוצה להציע עוד שני דברים. אחד, שלא תהיה 	התייעצות סיעתית, ששרי הממשלה לא יחליטו החלטה משותפת.

היו"ר מיכאל איתן:	זה מה שכתוב פה. 

אופיר פינס-פז:	לא. 

רוני בראון:	התייעצות יכולה להיות, רק ההתייעצות לא 	מחייבת, הבן אדם ישב ושמע, אומרים לו אדוני תצביע בשביל מיקי איתן, הוא יוצא משם הוא אומר, אני לא חייב שום דבר כי יש את החוק הזה ואני מצביע בשביל רוני בראון. 

אופיר פינס-פז:	מה שהחוק הזה אומר, שאסור לבית המשפט 	העליון להנחות את נציגיו, אסור לממשלה להנחות את נציגיה, אסור לכנסת להנחות את נציגיה. אבל מה לא כתוב פה, לא כתוב שהשופטים בועדה יכולים להתייעץ בינם לבין עצמם.

היו"ר מיכאל איתן:	זה מותר להם. 

אופיר פינס-פז:	לקבל החלטה משותפת.

היו"ר מיכאל איתן:	לא. זה אסור להם. 

תמי סלע:	כל אחד צריך עפ"י שיקול דעתו. 

היו"ר מיכאל איתן:	מותר להם להתייעץ ולשכת עוה"ד מקיימת באופן 	קבוע התייעצויות והם ממליצים גם. אנחנו רוצים שכשהאדם יגיע לשם הוא עפ"י החוק אחראי כלפי עצמו, הוא לא מקבל תכתיב מאף אחד ואף אחד גם לא יכול להגיד לו להצביע לפי תכתיב. אומרים לו דעתנו היא כזאת, אנחנו מעדיפים את פלוני על פני אלמוני, שיקול כזה, שיקול אחר. 

רוני בראון:	אתה לא יכול לאסור התייעצות. 

היו"ר מיכאל איתן:	נכון. 

רוני בראון:	שופטי בית המשפט העליון יכולים להתייעץ בינם 	לבין עצמם ולהגיע לתוצאות בינם לבין עצמם, אבל השלושה שיוצאים מבית המשפט ונוסעים לסלאח-א-דין נכנסים כל אחד עפ"י שיקול דעתו הבלעדי. אותו דבר הח"כים. אני לא מוכן שתהיה סנקציה. אני לא מוכן להקים סנקציה על שופטי בית המשפט, על הח"כים, הח"כים יטענו לחסינות מהותית, אז נעמיד לדין רק את השופטים?

קריאה:	לא להעמיד לדין, הסנקציה שהם לא ישתתפו 	בהצבעות. 

רוני בראון:	אין דבר כזה, הם מצביעים. 

קריאה:	שהצבעתם לא תיחשב. 

רוני בראון:	אין דבר כזה, תבטל את המינוי? נגיד שהם עשו 	והצביעו לפי זה,

קריאה:	אז תבטל את המינוי. 

רוני בראון:	ואחרי שנה איזה שופט מתעצבן ואומר, אז 	כשמינינו את אליקים רובינשטיין זאת היתה החלטה של בית המשפט העליון, אז תבטל את המינוי?

היו"ר מיכאל איתן:	יש כאן הצעה נוספת לתיקון. חברי הועדה לבחירת 	שופטים, יש כאן הצעה לכתוב חבר הועדה, חבר זה גם לשון רבים וזה נוסח יותר מתאים. חבר הועדה לבחירת שופטים יפעל בהצבעתו עפ"י שיקול דעתו ולא יהיה מודרך ע"י החלטות הגוף שמטעמו הוא חבר בועדה. 

ניסים זאב:	ולא יפעל, לא יהיה מודרך, אם מישהו דיבר איתו,

היו"ר מיכאל איתן:	אני קראתי לא טוב. חבר הועדה לבחירת שופטים 	יצביע עפ"י שיקול דעתו. עכשיו אתה רוצה לתקוף את המילה ולא יהיה מודרך. מה אתה רוצה שיהיה כתוב?

ניסים זאב:	שלא יפעל עפ"י הדרכה אבל לא שלא יהיה מודרך. 	אם מישהו מדבר איתך ואומר לך זה עמדת הסיעה, אז הוא נפסל באותו רגע? אם מישהו הדריך אותו והוא לא קיבל, לא יהיה מודרך, עצם הדבר שהדריכו אותו הוא עובר עבירה. אני לא מקבל את מה שהדריכו אותי. 

תמי סלע:	זה לא הדרכה במובן שמישהו הסביר לי.

היו"ר מיכאל איתן:	אתה רוצה לומר, והצבעתו לא תוכתב ע"י הגוף 	שמטעמו הוא חבר בועדה. 

תמי סלע:	זה המשמעות של זה שכותבים ככה. 

היו"ר מיכאל איתן:	והצבעתו לא תוכתב, את זה הוא רוצה להגיד. הוא 	רוצה שההצבעה שלו לא תוכתב.

רוני בראון:	אני רוצה להחזיר אתכם ליסוד ההצעה הזאת. 	ההצעה הזאת מסדירה באופן סטטוטורי את הנורמה שקבע בית המשפט העליון לפני 20 שנה. תראה איך הם אמרו את זה, פשוט העתקנו את זה. 

היו"ר מיכאל איתן:	אבל עם כל הכבוד לבית המשפט, יש הבדל גדול 	בין החלטה של בית משפט לבין חקיקה. 

רוני בראון:	מה מפריע לך במילה מודרך? 

היו"ר מיכאל איתן:	אין לאף אחד כאן התנגדות לרעיון, אבל זה מעורר 	קושי פרשני מסויים, למה הכוונה במילה מודרך. האם זה לא רחב מדי ממה שאתה רוצה ואם אתה רוצה מודרך. כי במילה הדרכה אתה לא אומר אני מחייב אותך להצביע, אתה אומר תשמע, אני מדריך אותך, אני רוצה,

רוני בראון:	ואני מתעלם מההדרכה שלך. 
היו"ר מיכאל איתן:	זה בסדר, השאלה,

רוני בראון:	אלא אם שיקול הדעת העצמאי שלי עולה בקנה 	אחד עם ההדרכה שלך. אתה לא עושה דווקא. נגיד שכל השופטים אומרים להצביע בשביל פלוני, מחליטים, ואני הולך הביתה ואני אומר, פלוני או אלמוני, פלוני או אלמוני, ואני מחליט פלוני, אז אני אומר רגע, הם החליטו פלוני אז אסור לי להצביע פלוני? מותר לך להצביע פלוני ובלבד שזה גם שיקול דעתך. 

היו"ר מיכאל איתן:	אני אענה לך על זה. יש ברמת החלטות, אתה מציע 	לאנשים לשקול, אתה יכול לייעץ לאנשים, אתה יכול להדריך אנשים, אתה יכול להורות לאנשים ואתה יכול לחייב אנשים. 

רוני בראון:	הכל לגיטימי.

היו"ר מיכאל איתן:	לא, לחייב אנחנו לא רוצים.

רוני בראון:	אנחנו לא הולכים אל הנשוא אנחנו הולכים אל 	הנושא. החבר בועדה של השופטים הוא המחוייב היחיד עפ"י החוק הזה. לשופטים ולח"כים ולשרים מותר לקיים התייעצות ומותר להדריך, הכל בסדר, האחריות עפ"י החוק הזה היא על החבר בועדה. הוא יוצא משם, שמעתי אתכם, החוק מחייב אותי להפעיל שיקול דעת. 

היו"ר מיכאל איתן:	ולכן מה שאתה אומר זה שהוא יכול להיות מודרך 	הוא רק לא חייב לפעול עפ"י ההדרכה שנתנו לו. אתה לא שולל את ההדרכה. אתה אומר מותר להם להדריך אותו והוא צריך להגיד להם, אני לא מקבל, אני לא חייב.

תמי סלע:	הצבעתו לא תוכתב על ידיהם. 

היו"ר מיכאל איתן:	מה החובה המוטלת עליו? אני לא בטוח שאתה 	צודק בכוונה שלך, יכול להיות שצריך להיות כאן איסור גם על הגוף השני. אבל החוק שלך, אתה רוצה להטיל את כל החיוב עליו. 

רוני בראון:	כנגזרת מתוך החוק הזה הדיונים הפנימיים שיהיו 	בקשר לבחירת המועמדים יהיו דיונים של בעד ונגד ולא יגידו בואו נצמצם את הרשימה משלושה לשניים או מארבעה לשניים. 

היו"ר מיכאל איתן:	אתה מדבר על ההשלכות המעשיות של דבר 	החקיקה. אני רוצה להתמקד בדיוק החקיקה של מה שאתה רוצה. אתה אומר כך, אני מבקש להטיל איסור על החבר. מה האיסור שחל עליו? אסור לו לקבל החלטת גוף כתכתיב ולפעול עפ"י, הוא צריך להפעיל את שיקול דעתו העצמאי.

רוני בראון:	בדיוק כך. הגדרת נכון.

היו"ר מיכאל איתן:	האיסור מוטל עליו ומהנוסח שעולה פה יוצא, ולא 	יהיו מודרכים, אני חושב שצריך לנסח את זה כמו ש אתה אומר, שהוא לא יצביע עפ"י החלטת הגוף הזה, או לא יהיה מחוייב. 

רוני בראון:	צריך לקרוא את זה בנשימה אחת, זה לא שני 	דברים נפרדים. זה דברים שמשתלבים אחד בתוך השני. יש סינכרוניזציה בין הדברים. 

יהושע שופמן:	אם רוצים לדייק ולהגיד שהוא לא חייב אז אפשר 	להשתמש במילה מחוייב. אין לי בעיה עם המילה לא יהיו מחוייבים עפ"י ההחלטה. 

רוני בראון:	אין לי בעיה, אני לקחתי מילה יותר רכה מאשר 	מחוייב. לפי דעתי האקטיב של החוק הוא יותר גדול, יותר חזק, יותר מרשים, העצמאות, כאשר מדברים במילה מודרך ולא במחוייב. 

היו"ר מיכאל איתן:	למה, אבל אתה מרשה לו להיות מודרך, אתה רק 	אומר לו שהוא לא חייב, אסור לו להיות מחוייב. בוא נאמר את זה. חברי הועדה לבחירת שופטים יצביעו עפ"י שיקול, חבר הועדה לבחירת שופטים יצביע עפ"י שיקול דעתו ולא יהיה מחוייב ע"י החלטות גוף שמטעמו נבחר לועדה. 

קריאה:	אבל לא יהיו החלטות. 

רוני בראון:	ואם הם לא יקבלו החלטות, לא יחייבו אותו, יגידו 	אנחנו ממליצים לך.

היו"ר מיכאל איתן:	אתה לא סותר את זה גם היום. 

רוני בראון:	חד משמעית שכן. המלצה זה בגדר הדרכה. 

היו"ר מיכאל איתן:	לא, אתה לא סותר. אתה לא סותר את זה היום. 	אני שאלתי אותך בשאלת הפתיחה, על מי אתה מטיל את החיוב. אמרת לי על האדם, לא עליהם. 

רוני בראון:	נכון.

היו"ר מיכאל איתן:	אז אני קורא מה חל על האדם, אני שם את האדם 	בלשון החוק. חבר הועדה לבחירת שופטים יצביע עפ"י שיקול דעתו, והוא, עכשיו הוא במוקד, ולא יהיה מחוייב ע"י החלטות גוף שמטעמו הוא חבר בועדה. הוא לא מחוייב וזה לגביו, הוא לא מחוייב, אין לו חובה. 

רוני בראון:	אני חשבתי שמודרך יותר נכון, אבל מה שאתה 	אומר. אני לא רוצה לעשות מזה ענין. 

היו"ר מיכאל איתן:	תחליטו, גם לי לא איכפת, אני שואל את היועצים 	המשפטיים כאן, מה יותר נקי.

רוני בראון:	שופמן מה אתה רואה כיותר נכון?

יהושע שופמן:	אני מעדיף את המילה מחוייב.

רוני בראון:	שיהיה מחוייב. 

היו"ר מיכאל איתן:	יש הערות נוספות? מי שרוצה להגיש הסתייגויות 	בבקשה. 

תמי סלע:	ההסתייגות של אופיר, אין לי ניסוח שלה אבל 	מבחינה עקרונית זה למנוע גיבוש של החלטות סיעתיות. ששני חברי הכנסת או שני חברי הממשלה בועדה לא יגבשו החלטה משותפת, כל אחד יפעל באופן עצמאי. 

היו"ר מיכאל איתן:	אבל חברי הכנסת הם אחד מהקואליציה ואחד 	מהאופוזיציה, למה רק שני חברי הכנסת? 

תמי סלע:	לאוו דווקא, כל החברים בועדה שהם מטעם גוף 	מסויים לא יגבשו החלטה משותפת מטעמם.

היו"ר מיכאל איתן:	זה המטרה של החוק. זה מה שאנחנו אומרים 	שהוא לא מחוייב אז מה זה משנה. זה המטרה של החוק שהוא לא מחוייב. אם הוא אומר שגם אסור להם לדבר, יש כאן שתי בעיות, אם הוא רוצה שגם לא יוכלו לדבר ביניהם אז זה לא מה שרוני מציע ומצד שני מה הוא רוצה, בתוך הועדה אסור לעשות קואליציה, אחד ידבר עם השני ויגידו בואו נתמוך בזה ובזה, השאלה אם מותר או אסור. אני חושב שזה מה שקורה שם בועדה. זה חלק מהענין. אין בחירות בלי לנסות לגבש הסכמה. הרי מה עושים בועדה, מביאים כמה מועמדים ואומרים שצריך לבחור. 

רוני בראון:	במליאת הועדה אין לי בעיה שיתנהל שקלא 	ותריא. 

היו"ר מיכאל איתן:	לא אתה, אני מתייחס להסתייגות. 

תמי סלע:	לא יהיה מחוייב רק להחלטות או גם לעמדות, כי 	פה היתה טענה שלא תמיד מקבלים החלטה. 

היו"ר מיכאל איתן:	ולא יהיה מחוייב ע"י החלטות הגוף שמטעמו הוא 	נבחר. 

רוני בראון:	גם עמדות את רוצה להוסיף?

תמי סלע:	לא, זה עלה פה. 

קריאה:	הסתייגות קלה, עפ"י שיקול דעתם בלבד. 

היו"ר מיכאל איתן:	מי בעד ההסתייגות של אופיר פינס? מי נגד? ירדה. 	מי בעד ההסתייגות של ניסים זאב? מי נגד? ירדה. יוגשו כהסתייגויות למליאה. 

מי בעד העברת החוק לקריאה שניה ושלישית בשינויים שנקבעו? פה אחד. 









הישיבה ננעלה בשעה 16:30








